OHJE ARVIOINTIKESKUSTELULOMAKKEIDEN KÄYTTÄMISEEN

Arviointikeskustelulomake on laadittu työvälineeksi välitodistuksen korvaavaa arviointikeskustelua varten. Sen avulla varmistetaan, että keskustelussa arvioidaan tarvittavat osa-alueet sekä dokumentoidaan keskustelun sisältöjä.

Arviointikeskusteluun osallistuvat oppilas, huoltaja ja luokanopettaja sekä tarvittaessa muita opettajia. Koulukohtaisesti päätetään, miten arviointitieto kootaan, jos oppilasta opettaa useampi opettaja. Arviointi koostuu oppilaan itsearvioinnista, huoltajan näkemyksistä sekä opettajan arvioista.

Arviointikeskustelulomake mukailee lukuvuositodistusta, jonka arviointilauseita on avattu Wilmassa (arviointiapu). Sieltä voi tarkistaa, mitkä opetussuunnitelman tavoitteet kukin arviointilause sisältää.

Arviointikeskustelut voidaan toteuttaa esimerkiksi seuraavasti: Lomake sisältöineen tehdään tutuksi oppilaille lukukauden aikana. Arviointiajankohdan lähestyessä lomake lähetetään oppilaan kotiin tapaamiskutsun kera. Oppilas ja hänen huoltajansa merkitsevät kotona lomakkeeseen oman näkemyksensä. Jos johonkin kohtaan ei osata vastata, se jätetään tyhjäksi.

Lomake tuodaan mukaan arviointikeskusteluun. Keskustelussa käydään läpi lomakkeen sisältämät osa-alueet ja opettaja merkitsee oman arvionsa niistä. Erityisen tärkeää on keskustella niistä osa-alueista, joissa eri osapuolten arviot eroavat tai joista oppilaalla tai huoltajalla ei ole näkemystä lainkaan. Lisäksi keskeisimmillä osa-alueilla sovitaan ja kirjataan yksi tai korkeintaan muutama lähitavoitetta, joita oppilas seuraavaksi tavoittelee. Kohtaan ’muut oppiaineet’ tai ’muuta’ voidaan kirjata vapaamuotoista palautetta osaamisesta ja edistymisestä muissa oppiaineissa tai laaja-alaisen osaamisen alueilla.

Allekirjoitetusta lomakkeesta annetaan kopio oppilaalle/huoltajalle. Alkuperäinen asiakirja arkistoidaan koulussa. Jos huoltaja ei jostain syystä ole ollut paikalla, lomake lähetetään hänen allekirjoitettavakseen.

Esimerkki huoltajille lähetettävästä tiedotteesta/ohjeistuksesta:

*Koulussamme väliarviointi toteutetaan keskustelemalla oppilaan oppimisesta ja edistymisestä oppilaan, huoltajan ja opettajan kesken.*

*Kutsumme teidät arviointikeskusteluun \_\_\_\_\_\_\_\_\_\_\_\_\_\_\_\_\_\_\_\_\_.*

*Ennen keskustelua pyydämme teitä arvioimaan lapsenne osaamista ja edistymistä omasta näkökulmastanne. Keskustelkaa lapsenne kanssa lomakkeen sisältämistä asioista ja merkitkää omat ajatuksenne tai arvionne kuhunkin lomakkeen kohtaan. Tarkoituksena on saada sekä oppilaan että huoltajan näkemykset esille keskustelun pohjaksi. Jos ette osaa vastata johonkin kohtaan, jättäkää se tyhjäksi.*

*Ottakaa lomake mukaan keskusteluun. Kiitos!*